אבי רוזנפלד

אבי רוזנפלד (נולד ב-26 בדצמבר 1974) הוא קצין בצה"ל בדרגת תת-אלוף, המשמש מפקד אוגדת עזה. קודם לכן שימש מפקד עוצבת הבזק, מפקד חטיבת ביסלמ"ח, מפקד החטיבה הצפונית ברצועת עזה, מפקד עוצבת השרון, מפקד יחידת שלדג ומפקד גדס"ר נח"ל.

ביוגרפיה 
רוזנפלד נולד וגדל בקיבוץ עין השופט. בצעירותו למד בקיבוץ ובתיכון האזורי "הרי אפרים". התגייס לצה"ל בנובמבר 1993, שובץ בחטיבת הנח"ל והתקבל לפלס"ר נח"ל. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לפלס"ר ומונה למפקד צוות מרץ 95. לאחר מכן שימש כמפקד פלגת לוחמים בפלס"ר, ולקח חלק בלחימה בדרום לבנון. בתחילת שנת 1998 לאחר שירות של יותר מ-4 שנים, השתחרר מצה"ל. לאחר שנה וחצי באמצע שנת 1999, שב לשירות קבע, ומונה למפקד פלוגה בחטיבת הנח"ל, והוביל אותה בלחימה בדרום לבנון, בזמן הנסיגה מלבנון ובתחילת האינתיפאדה השנייה. בהמשך עבר לשרת ביחידת שלדג ומונה למפקד פלגת הכשרות ביחידה. לאחר מכן מונה למפקד פלגת לוחמים ביחידה, והוביל אותה בפעילות מבצעית בגזרות הלחימה השונות ובמלחמת לבנון השנייה. בהמשך שימש כסגן מפקד היחידה. לאחר מכן יצא ללימודים בפו"ם.

בשנת 2010 הועלה לדרגת סא"ל ומונה לראש ענף חי"ר במרכז לאימונים באש במל"י, ושימש בתפקיד עד שנת 2011. בהמשך חזר לחטיבת הנח"ל ומונה למפקד גדס"ר נח"ל בין השנים 2011–2012. לאחר מכן מונה למפקד יחידת שלדג  בין השנים 2012–2015, והוביל את היחידה בין היתר במהלך מבצע עמוד ענן, מבצע שובו אחים ומבצע צוק איתן וכן במסגרת המב"ם. באוגוסט 2015 הועלה לדרגת אל"ם ומונה למפקד עוצבת השרון, ושימש בתפקיד עד 22 ביוני 2017. ב-20 ביולי 2017 מונה למפקד החטיבה הצפונית ברצועת עזה, ושירת בתפקיד עד 23 במאי 2019. ב-15 באוגוסט 2019 מונה למפקד חטיבת ביסלמ"ח, תפקיד אותו מילא עד 25 באוגוסט 2020. ב-20 באוגוסט 2020 הועלה לדרגת תא"ל וב-10 בספטמבר נכנס לתפקידו כמפקד עוצבת עידן. ב-15 בספטמבר, האוגדה נסגרה, והוקמה במקומה תחת פיקודו עוצבת הבזק. בתפקיד זה כיהן עד 11 באוגוסט 2022.

מפקד אוגדת עזה

ב-15 באוגוסט 2022 מונה למפקד אוגדת עזה.

במתקפת הפתע על ישראל‏, שנערכה ב-7 באוקטובר 2023, חדרו מחבלים מרצועת עזה לרבים מיישובי עוטף עזה, רצחו כ-1000 מתושבי עוטף עזה, הרגו למעלה מ-300 חיילים ואנשי כוחות ביטחון אחרים, וחטפו 199 ישראלים לעזה. המחבלים חדרו גם למפקדת אוגדת עזה ושלטו בה במשך שעות אחדות, עד שצה"ל השתלט מחדש על הבסיס. רוזנפלד המשיך לנהל את הלחימה בגזרה.

חיים אישיים 
רוזנפלד נשוי לטליה ואב לארבעה. בעל תואר ראשון במשפטים מהמרכז הבינתחומי הרצליה, ותואר שני במדעי המדינה מאוניברסיטת חיפה. הוא בוגר תוכנית המנהיגות הבכירה של קרן וקסנר.

קישורים חיצוניים 

 נחמן גלבוע, ציונות 2011: בני קיבוצים, צריך אתכם בצבא, הזמן הירוק, 22 בספטמבר 2011
 
 
מפרי עטו
 אבי רוזנפלד וגל פרל פינקל, לבוא חזקים - הצורך לפעול בצפיפות טקטית, מרכז דדו, 23 בדצמבר 2021

הערות שוליים 

בוגרי סיירת נח"ל
מפקדי גדודים בחטיבת הנח"ל
מפקדי יחידת שלדג
מפקדי חטיבה 5
מפקדי החטיבה הצפונית באוגדת עזה
מפקדי חטיבת ביסלמ"ח
מפקדי עוצבת עידן
מפקדי אוגדת עזה
תתי-אלופים בצה"ל
בוגרי המוסד החינוכי הרי אפרים
בוגרי המרכז הבינתחומי הרצליה: משפטים
בוגרי אוניברסיטת חיפה
קציני צה"ל בוגרי תוכנית המנהיגות הבכירה של קרן וקסנר
עין השופט: אישים
ישראלים שנולדו ב-1974